Ńdɔ bod bə́sə̄ yā Yúda bə́ ngánɔŋ Ozias yǎ á ngābə́ ókalǎ bisəb awômo ai bísaman, bə́ tə́lé nye ǹkúkúmá á məyian mə́ Amasias ésīá. 2Énye a ngábad lóŋ Eilath, a dúgán nyé və́ Yúda, á mvús yə̄ nâ ǹkúkúmá á kə́ yǎ kɔ̄b bēsīā á bə̄kón. 3Ozias a ngábə́ ókalǎ bisəb awômo ai bísaman éyɔŋ a ngábɛ́d ńkūkúmá, a ngádzóe mim̀bú mə̄wóm mə́tán ai míbɛ̄ á Yērúzalɛm, nyiá á ngābə́ dzwé naa Yekolya yǎ Yērúzalɛm. 4A ngábɔ̄ é mam mə́ nə́ ḿbəŋ á mís mə́ Ńtondôbə anə́ é mam mə́sə Amasias ésīā wōē á ngābɔ. 5A ngáfudi ǹnə́m wóé á ńdzə̄ŋán Zāmbá á mə̄lú mə́ Zekaryahu yǎ á ngāyə́gələ nyé wɔ̄ŋ Zāmbá, ńdɔ̄ fə ńtíé ósə a ngádzə́ŋ Ńtondôbə, Zambá á ngābɔ̄ nâ á būgúbán. 6A ngákwí nâ a bɔ bitá ai Filísta, ńdɔ a ngábúg miǹgungúl miḿfǐm yā Gath, Yavné ai Ashdod, ǎ ngalóŋ bə̄tísɔn á sí yǎ Ashdod ai vóm m̀fə́ á zāŋ Filísta. 7Zambá á ngāvɔ́lī nyé lúman ai Filísta, ai Arâb ébá bə́ ngábə́ tɔá á Gur Baal ai Méunit. 8Méunit bə́ ngayân tóya ábə Ozias yǎ dúmá á ngáyaman a kələ kwí á ǹnyie sí yǎ Égîptɛn, amú á ngābɔ eyə́gǎn ngul. 9Ńdɔ̄ fə Ozias a ngálóŋ miǹkum á Yērúzalɛm á ḿbɛ̄ yā Ábūg ai á ḿbɛ̄ yā Ḿbígílí ai á Redân, a mǎn mya wóno. 10A ngálóŋ miǹkum á ńkōd­ ńnam, a ngáfág fə abuí bitam wé, amú á ngābə́ bələ́ bǒd miǹkunda bíyə́m, a ngábə́ bə́lə́ bə̄kálā mə́fúb á Ńnam á Ńkiɛ́ ai á ḿbōmbō sí, ai bəkom mə́fúb mə́ wɔ̂n ai miǹkǒl ai á Karmɛ̂l. Amú á ngābə́ diŋí esíé mə́fúb[64]. Ozias a ngábə́ bələ́ ḿfaŋ ńkunda bítá, bə́ tɔ̄á á ngomozan ású bítá, bə́ ngáman bɔ́ kǎb ngab é zitɔ́g é ngābɔban ai ǹtil bəkálara Yéiel, ai ǹsaŋ bəkálada Maaséyahu, Hananyahu, m̀bɔ́g yā bədzóē bə́ ńkúkúmá, énye a dzóege wá. 12Táŋ bədzóē yā bibəgá míńgungúl míńyóyɔ́g bəzimbi e ngákwí bakúda bə́bɛ̄ ai miǹtɛd mísaman.